贈鄰家老將
作者：楊巨源
朝代：唐

paragraphs: 白首羽林郎，丁年戍朔方。
陰天瞻磧落，秋日渡遼陽。
大漠寒山黑，孤城夜月黃。
十年依蓐食，萬里帶金瘡。
拂雪陳師祭，衝風立敎場。
箭飛瓊羽合，旗動火雲張。
虎翼分營勢，魚鱗擁陣行。
誓心清塞色，鬬血雜沙光。
戰地晴輝薄，軍門曉氣長。
寇深爭暗襲，關逈勒春防。
身賤竟何訴，天高徒自傷。
功成封寵將，力盡到貧鄉。
雀老方悲海，鷹衰却念霜。
空餘孤劒在，開匣一霑裳。